ประชุมนโยบายการเงิน รอบแรกของปี
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบระหว่าง 32.50-32.80 ในสัปดาห์นี้ เราจะเห็นการประชุมนโยบายการเงินรอบแรกของปี 2015 จากทั้งธนาคารกลางสหรัฐ (เฟด) และแบงก์ชาติของไทยช่วงกลางสัปดาห์
26 ม.ค. 2558

สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบระหว่าง 32.50-32.80 ในสัปดาห์นี้ เราจะเห็นการประชุมนโยบายการเงินรอบแรกของปี 2015 จากทั้งธนาคารกลางสหรัฐ (เฟด) และแบงก์ชาติของไทยช่วงกลางสัปดาห์
สำหรับการประชุม FOMC ของเฟดนั้น เราคาดว่าเฟดน่าจะยังตอกย้ำกับตลาดเช่นเดิมว่า เฟดยังไม่รีบร้อนที่จะปรับขึ้นอัตราดอกเบี้ย แม้เศรษฐกิจสหรัฐจะเห็นการฟื้นตัวที่อยู่ในเกณฑ์ดี เนื่องจากยังอยากรอดูข้อมูลเศรษฐกิจให้แน่ใจมากกว่านี้ หลังจากที่ช่วงนี้เริ่มเห็นผลกระทบของราคาน้ำมันในตลาดโลกปรับลดลงมากมาสู่อัตราเงินเฟ้อที่ต่ำลง และยังอยู่ในระดับที่ต่ำกว่าเป้าหมาย 2% ของเฟด
ส่วนการประชุมจากแบงก์ชาติ มีความเป็นไปได้สูงมากว่าจะเป็นการคงอัตราดอกเบี้ยนโยบายเอาไว้ที่ระดับ 2% เช่นเดิม เพื่อช่วยพยุงเศรษฐกิจต่อเนื่อง แม้จะมีแรงกดดันจากภาพเศรษฐกิจที่ยังอ่อนแอ แต่แบงก์ชาติก็ได้ออกมาตอกย้ำกับตลาดว่า ระดับอัตราดอกเบี้ยนโยบายที่ต่ำแล้วในปัจจุบันนั้น ไม่ได้เป็นอุปสรรคต่อการดำเนินธุรกิจ
ดังนั้น คาดว่าค่าเงินบาทจะยังสามารถเคลื่อนไหวได้ในกรอบ แต่ก็มีประเด็นที่จะทำให้ค่าเงินผันผวนคือ ตัวเลขเศรษฐกิจให้ต้องติดตามเพิ่มเติม คือ การประกาศตัวเลข GDP ของสหรัฐ จากไตรมาส 4 ปี 2014 ดัชนีราคาบ้าน ยอดขายบ้านใหม่ คำสั่งซื้อสินค้าคงทน และดัชนีความเชื่อมั่นผู้บริโภค อัตราเงินเฟ้อของยูโรโซน รวมถึงตัวเลขการส่งออกของไทย และรายงานเศรษฐกิจรายเดือนจากแบงก์ชาติ สำหรับข้อมูลเดือน ธ.ค.
ในสัปดาห์ที่ผ่านมา ประเด็นหลักที่ตลาดให้การจับตามองมากที่สุด คือ การประชุมนโยบายการเงินของธนาคารกลางยูโรโซน ซึ่งถือว่าเป็นไปตามคาดที่ผู้กำหนดนโยบายมีมติให้ทำมาตรการ QE โดยการอัดฉีดเงินเข้าสู่ระบบมากถึงเดือนละ 6 หมื่นล้านยูโร โดยจะเริ่มทำมาตรการตั้งแต่เดือน มี.ค. 2558 ไปทุกเดือน จนถึงเดือน ก.ย. 2559
นั่นหมายความว่า โปรแกรมจะมีขนาดใหญ่มากถึงประมาณ 1.1 ล้านล้านยูโร ทำให้ช่วงปลายสัปดาห์ เราเห็นการเคลื่อนไหวของสินทรัพย์เสี่ยงในเชิงบวก และเริ่มเห็นการไหลกลับเข้ามาของเงินทุนจากต่างประเทศเพิ่มมากขึ้น โดยเฉพาะในตลาดหุ้น เนื่องจากนักลงทุนมองว่า สภาพคล่องที่ล้นโลกอยู่ขณะนี้ จะยังช่วยหนุนการปรับขึ้นของตลาดโดยรวมได้
ค่าเงินยูโรเปิดตลาดที่ระดับ 1.1549 โดยช่วงก่อนการประกาศเห็นค่าเงินยูโรเคลื่อนไหวอยู่ที่ระดับ 1.16 แต่ร่วงลงอย่างหนักหลังจากการประกาศมาตรการ QE จากธนาคารกลาง ไปเคลื่อนไหวที่ระดับ 1.1243 ช่วงปลายสัปดาห์
เงินบาทเคลื่อนไหวอยู่ในกรอบเดิม ต้นสัปดาห์ เปิดตลาดที่ 32.54 ระหว่างสัปดาห์ ปรับลดลงไปทดสอบที่ระดับ 32.50 อยู่หลายครั้ง  นักลงทุนน่าจะเห็นการแข็งค่าของเงินบาทได้อยู่ ตามแนวโน้มการไหลกลับของเงินทุนจากต่างประเทศ ตามจิตวิทยาเชิงบวกต่อมาตรการ QE ของยุโรป ช่วงปลายสัปดาห์ ค่าเงินบาทเคลื่อนไหวอยู่ที่ระดับ  32.60
ส่วนค่าเงินเยนเปิดตลาดที่ระดับ 117.51 และเคลื่อนไหวอ่อนค่าลงเล็กน้อย  ปิดตลาดปลายสัปดาห์ที่ระดับ 118.58